b'\n_START_ARTICLE_\nTorre de Calella\n_START_SECTION_\nArquitectura\n_START_PARAGRAPH_\n\xc3\x89s una torre de pedra, de planta circular al cos inferior i semicircular a la part alta, atalussat a la base i amb una motllura encorbada a l\'acabament del tal\xc3\xbas. Al cos superior, el parament que tanca el semicercle t\xc3\xa9 un arc apuntat, actualment tapiat. La torre t\xc3\xa9 diverses obertures amb llindes, algunes de les quals s\xc3\xb3n balcons, i presenten inscripcions. A la porta inferior, rectangular que serveix actualment d\'acc\xc3\xa9s, hi apareix la data del 1836; a la finestra superior hi ha inscrit l\'any 1599 i el monogramaIHS. Conserva tamb\xc3\xa9 un matac\xc3\xa0 i restes dels merlets de coronament._NEWLINE_La torre era a\xc3\xafllada, per\xc3\xb2 a finals del segle XIX o principis del XX s\'hi adoss\xc3\xa0 una casa a llevant, d\'una planta de pedra i morter i amb alguns elements neog\xc3\xb2tics.\n_START_SECTION_\nHist\xc3\xb2ria\n_START_PARAGRAPH_\nLa torre de Calella va ser constru\xc3\xafda vers la fi del segle XVI. El 28 de juny del 1597 el batlle general de Catalunya, a petici\xc3\xb3 dels jurats de la vila de Palafrugell, va donar perm\xc3\xads per bastir "una torre rodona frontalisa" entre Calella i Llafranc, per ajuda i defensa dels ports i "expulsi\xc3\xb3 de pirates lladres e mals homens". Era per tant un element de guaita i de defensa alhora. Es constru\xc3\xad amb l\'ajut dels habitants del terme i pescant en dies festius amb perm\xc3\xads episcopal. Tamb\xc3\xa9 va ser utilitzada com a pres\xc3\xb3 en algunes ocasions. Encara l\'any 1757 hi foren portats alguns dels pirates capturats davant el Cap Roig pel patr\xc3\xb3 mataron\xc3\xad J.B. Balans\xc3\xb3. L\'any 1782 moriren cinc persones dalt de la torre en explotar un dels tres canons que hi havia.'